МИНИСТЕРСТВО НА МЛАДЕЖТА И СПОРТА
              Проект !

Наредба за изменение и допълнение на 
Наредба № 1 от 04.02.2019 г. за треньорските кадри 
(обн., ДВ, бр. 13 от 2019 г., изм. и доп. бр. 91 от 2020 г., бр. 17 от 2021 г., изм. бр. 15 от 2022 г., изм. и доп. бр. 94 от 2022 г., изм. бр. 17 от 2023 г., изм. и доп. бр. 109 от 2025 г.)

§ 1. В чл. 4, ал. 1 думите „или за които са налице обстоятелства по § 3а, ал.1 за заемане на длъжност по чл. 3, ал. 1 по съответния вид спорт“ се заличават.

§ 2. В чл. 7, ал. 2 се правят следните изменения и допълнения:
1. В т. 1 след думата „помощник-треньор“ се поставя запетая и се добавя в кавички „помощник-треньор по вид спорт“;
2. В т. 4 точката накрая се заменя с точка и запетая и се добавя „или:“;
3. Създава се т. 5:
„5. призната по реда на глава четвърта професионална квалификация за професията „помощник-треньор по вид спорт“.

§ 3. В чл. 8, ал. 2 се правят следните изменения и допълнения:
1. Точка 1 се изменя така:
„1. завършено висше образование с образователно-квалификационна степен „бакалавър“ – „треньор по вид спорт“ или „треньор“ по вид спорт или вид специализирана спортна дейност; или“;
2. В т. 3 думите „квалификация „треньор“ по вид спорт или вид специализирана спортна дейност“ се заменят с „квалификация „треньор по вид спорт“ или треньор по вид специализирана спортна дейност“;
3. В т. 4 точката накрая се заменя с точка и запетая и се добавя „или:“;
4. Създава се т. 5:
„5. призната по реда на глава четвърта професионална квалификация за професията „треньор по вид спорт“.

§ 4. В чл. 9, ал. 2 се правят следните изменения и допълнения:
1. В т. 3 точката накрая се заменя с точка и запетая и се добавя „или:“;
2. Създава се т. 4:
„4. призната по реда на глава четвърта професионална квалификация за професията „треньор по вид спорт“ и четири години професионален опит като треньор по съответния вид спорт.“

§ 5. В чл. 10, ал. 2 думите „степен „бакалавър“ – „треньор“ по вид спорт“ се заменят със „степен „бакалавър“ – „треньор по вид спорт“ или призната по реда на глава четвърта професионална квалификация за професията „треньор по вид спорт““. 

§ 6. Създава се глава четвърта с чл. 20 – 25:
„Глава четвърта
ПРИЗНАВАНЕ НА ПРОФЕСИОНАЛНИ КВАЛИФИКАЦИИ

Чл. 20. (1) По реда на тази глава и при спазване на Закона за признаване на професионални квалификации (ЗППК) се извършва признаването на професионални квалификации, придобити в друга държава членка или в трета държава. "Държава членка" е държава - членка на Европейския съюз, или друга държава - страна по Споразумението за Европейското икономическо пространство, и Швейцария.
(2) Орган по признаването на професионални квалификации за професиите „помощник-треньор по вид спорт“ и „треньор по вид спорт“ е министърът на младежта и спорта или оправомощен от него заместник-министър.

Чл. 21. (1) Правото за упражняване на професията „помощник-треньор по вид спорт“ или „треньор по вид спорт“ се удостоверява с един от следните документи, издадени от компетентни органи на държава членка или трета държава:
1. диплома за завършено професионално образование;
2. документ за професионална квалификация;
3. документ, удостоверяващ придобита правоспособност  
(2) Лицата, които искат признаване на професионална квалификация за професията „помощник-треньор по вид спорт“ или професията „треньор по вид спорт“, подават заявление по образец, утвърден от министъра на младежта и спорта и оповестен на интернет-страницата на Министерството на младежта и спорта. Заявлението трябва да съдържа: 
1. пълното име на лицето (с изписване с български и с латински букви, ако лицето е чужденец) и адрес за кореспонденция в Република България, както и телефон/факс и адрес на електронна поща, ако разполага с такива;
2. регулираната професия, която желае да упражнява, и вида спорт;
3. информация за професионалната му квалификация.
(3) Към заявлението се прилагат: 
1. документ или документи по ал. 1 и всички приложения към тях, а за лицата по чл. 8, ал. 2 и 3 от ЗППК – и достатъчно доказателства, че квалификацията им съответства на нормативните изисквания в Република България за придобиване на същата професионална квалификация;
2. учебен план и учебна програма или други доказателства за продължителността и съдържанието на обучението;
3. документ за платена държавна такса. 
(4) Документите за образование, квалификация или правоспособност в зависимост от чуждата държава, от която произхождат, се представят удостоверени с "апостил" или в съответствие с изискванията на съответните разпоредби на двустранните международни договори на Република България или легализирани съгласно Правилника за легализациите, заверките и преводите на документи и други книжа (обн., ДВ, бр. 73 от 1958 г.; изм. и доп., бр. 10 от 1964 г., бр. 77 от 1976 г., бр. 96 от 1982 г., бр. 77 от 1983 г., бр. 103 от 1990 г., бр. 95 от 2017 г., бр. 7 от 2019 г., Решение № 15844 на ВАС от 2018 г. – бр. 41 от 2019 г., доп. бр. 39 от 2020 г., изм. бр. 31 от 2023 г) и в нотариално заверен превод на български език. Останалите документи на чужд език се представят с точен превод на български език. 

Чл. 22. (1) Заявленията се разглеждат от експертна комисия, определена със заповед на министъра на младежта и спорта, която се състои от служители на Министерството на младежта и спорта и представители на висши училища, акредитирани в професионално направление „Спорт“. Със заповедта се определят и правила за работата на комисията. 
(2) Комисията по ал. 1 може да изисква от заявителите допълнителни документи за съдържанието и продължителността на завършеното образование и обучение. Комисията може да изисква относима към признаването информация или становища от други държавни органи или външни експерти. 
(3) По предложение на комисията министърът на младежта и спорта или оправомощения от него заместник-министър може да изисква информация от компетентните органи на други държави членки в случаите по чл. 81 и чл. 82 от ЗППК.   
(4) Министърът на младежта и спорта или оправомощен от него заместник-министър писмено уведомява заявителя за установени липси или непълноти в представените документи и възможността да отстрани констатираните липси и непълноти в срок до два месеца, при което срокът за произнасяне по чл. 84 от ЗППК спира да тече. 
(5) Ако заявителят не отстрани констатираните липси или непълноти в документите в срок до два месеца от получаване на уведомлението по ал. 3, производството по признаване на професионалната квалификация се прекратява. 

Чл. 23. (1) Експертната комисия по чл. 22, ал. 1 извършва преценката на доказателствата за професионална квалификация при спазване на изискванията на глава първа от Част трета (Обща система за признаване на професионални квалификации) на ЗППК. 
(2) Когато образованието или обучението на заявителя обхваща теоретични и/или практически области, които съществено се различават спрямо националните изисквания, министърът на младежта и спорта или оправомощеният от него заместник-министър по предложение на експертната комисия по чл. 22, ал. 1 дава възможност на заявителя да избере дали да премине стаж за приспособяване, или да се яви на изпит за признаване на правоспособност. Условията и реда за провеждане на стажа и оценката му, както и изпита за признаване на правоспособност се определят със заповед на министъра на младежта и спорта при спазване на изискванията на ЗППК. 
(3) Когато заявителят писмено декларира съгласието си с мерките по ал. 2, срокът за произнасяне спира да тече до представяне на доказателства за изпълнението им.  

Чл. 24. (1) Министърът на младежта и спорта или оправомощен от него заместник-министър по предложение на експертната комисия по чл. 22, ал. 1 със заповед признава професионалната квалификация на заявителя за посочената от него регулирана професия и вид спорт или мотивирано отказва.
(2) Образецът на удостоверение за признаване на професионалната квалификация се утвърждава от министъра на младежта и спорта и се оповестява на интернет-страницата на Министерството на младежта и спорта. Удостоверението се издава от министъра на младежта и спорта или оправомощен от него заместник-министър.  

Чл. 25. Лицата, на които е призната професионална квалификация по реда на тази глава, могат да подадат заявление по чл. 16, ал. 2 за вписване в регистъра на треньорските кадри по чл. 9, ал. 1, т. 4 от ЗФВС едновременно със заявлението по чл. 21, ал. 2 или след приключването на производството по тази глава. Вписването се извършва по реда на глава трета.“ 

§ 7. Създава се глава пета с чл. 26 и 27:
„Глава пета
ВРЕМЕННО ИЛИ ЕДНОКРАТНО УПРАЖНЯВАНЕ НА ПРОФЕСИЯТА „ПОМОЩНИК-ТРЕНЬОР ПО ВИД СПОРТ“ ИЛИ „ТРЕНЬОР ПО ВИД СПОРТ“ НА ТЕРИТОРИЯТА НА РЕПУБЛИКА БЪЛГАРИЯ

Чл. 26. (1) Граждани на други държави членки свободно могат да предоставят треньорски услуги, свързани с упражняването на професиите „помощник-треньор по вид спорт“ и „треньор по вид спорт“, еднократно или за определен период от време при условията и по реда на Част втора от ЗППК. 
(2) При предоставянето на услуги за първи път в Република България гражданинът по ал.1 подава до министъра на младежта и спорта или оправомощен от него заместник-министър декларацията и документите по чл. 13 от ЗППК. Документите на чужд език се представят в нотариално заверен превод на български език. 

Чл. 27. Информация за помощник-треньорите по вид спорт и треньорите по вид спорт по чл. 26, ал. 1 и срока за упражняване на професията се публикува в регистъра на треньорските кадри по чл. 9, ал. 1, т. 4 от ЗФВС.“ 

§ 8. В Допълнителните разпоредби § 3а се отменя. 


ПРЕХОДНИ И ЗАКЛЮЧИТЕЛНИ РАЗПОРЕДБИ


§ 9. Лицата, вписани в регистъра на треньорските кадри при условията на отменения § 3а, запазват правоспособността си като треньорски кадри за длъжностите, за които са вписани и за които имат издадени удостоверения.

§ 10. Наредбата влиза в сила от деня на обнародването й в „Държавен вестник“               с изключение на разпоредбите на глава четвърта по отношение на признаването на професионална квалификация за професията „треньор по вид спорт“, които влизат в сила от датата на влизане в сила на наредба по чл. 9, ал. 3, т. 5 от Закона за висшето образование за утвърждаване на единни държавни изисквания за придобиване на висше образование по специалността „треньор по вид спорт“.  

 



МИНИСТЪР:                                              дата: ……. 2026 г. 

